DA Den Europæiske Unions Tidende C 340/2

EFTA-TILSYNSMYNDIGHEDENS BESLUTNING

Nr. 264/12/KOL

af 5. juli 2012

om Norges status med hensyn til infektiøs hæmatopoietisk nekrose og viral hæmoragisk virusseptikæmi og om ophævelse af EFTA-Tilsynsmyndighedens beslutning nr. 302/08/KOL (1)

2012/C 340/02

EFTA-TILSYNSMYNDIGHEDEN HAR —

under henvisning til den retsakt, der er omhandlet i kapitel I, punkt 8a i Del 3.1 i kapitel I i bilag I til EØS-aftalen,

Rådets direktiv 2006/88/EF af 24. oktober 2006 om dyresundhedsbestemmelser for akvakulturdyr og produkter deraf og om forebyggelse og bekæmpelse af visse sygdomme hos vanddyr (2), som berigtiget og ændret

under henvisning til den retsakt, der er omhandlet i punkt 89 i del 4.2 i kapitel I i bilag I til EØS-aftalen,

Kommissionens beslutning 2009/177/EF af 31. oktober 2008 om gennemførelse af Rådets direktiv 2006/88/EF for så vidt angår overvågnings- og udryddelsesprogrammer og status som sygdomsfri for medlemsstater, zoner og segmenter (3), som ændret

under henvisning til kollegiets beslutning nr. 259/12/KOL om bemyndigelse af det kompetente medlem af kollegiet til at træffe denne beslutning, og

ud fra følgende betragtninger:

Norge forelagde ved brev af 3. maj 1994 til EFTA-Tilsynsmyndigheden (»Tilsynsmyndigheden«) behørige begrundelser for, at dets territorium får status som godkendt zone for så vidt angår infektiøs hæmatopoietisk nekrose (IHN) og viral hæmoragisk virusseptikæmi (VHS), samt de nationale bestemmelser, der sikrer overholdelsen af de betingelser, der skal være opfyldt for at bevare den godkendte status.

Det blev ved Tilsynsyndighedens beslutning nr. 71/94/KOL af 27. juni 1994, senest ændret ved beslutning nr. 244/02/KOL af 11. december 2002, fastslået, at de dele af Norge, der er omtalt i bilaget til beslutningen, anerkendes som godkendt kontinentalzone og godkendt kystzone for fisk med hensyn til IHN og VHS.

Den 26. november 2007 blev et udbrud af VHS bekræftet i Møre og Romsdal i Norge. Den kompetente myndighed i Norge har underrettet Tilsynsmyndigheden om, hvilke foranstaltninger der er truffet for at udrydde sygdommen og forhindre, at den spredes. Tilsynsmyndigheden anså disse foranstaltninger for at være passende.

Tilsynsmyndigheden besluttede ved beslutning nr. 302/08/KOL, at Norge med undtagelse af de områder, der er omtalt i bilaget til den beslutning, stadig bør anerkendes som godkendt kontinentalzone og godkendt kystzone for fisk med hensyn til IHN og VHS.

Norge forelagde den 8. maj 2012 Tilsynsmyndigheden en erklæring om at være fri for VHS med støttedokumentation om overvågning og prøveudtagning for hele dets område med undtagelse af afvandingsområderne for Grense Jakobselv og Pasvikelv og elvene mellem disse og det tilliggende kystområde.

Tilsynsmyndigheden har i tæt samarbejde med Europa-Kommissionen gennemgået erklæringen og den vedlagte dokumentation og finder, at erklæringen opfylder kravene til en erklæring om sygdomsfrihed i direktiv 2006/88/EF og beslutning 2009/177/EF.

Tilsynsmyndigheden henviste ved beslutning nr. 259/12/KOL sagen til EFTA-Veterinærkomitéen, der bistår EFTA-Tilsynsmyndigheden. Komitéen godkendte med enstemmighed Tilsynsmyndighedens forslag. Foranstaltningerne i denne beslutning er i overensstemmelse med den enstemmige udtalelse fra EFTA-Veterinærkomitéen, der bistår EFTA-Tilsynsmyndigheden, og den endelige ordlyd af foranstaltningerne forbliver uændret.

Norge med undtagelse af den norske del af afvandingsområderne for Grense Jakobslev og Pasvikelv og elvene mellem disse og det tilliggende kystområde bør derfor erklæres fri for VHS.

Situationen i Norge er uændret med hensyn til IHN. Norges status bør opretholdes, hvad denne sygdom angår.

Tilsynsmyndighedens beslutning nr. 302/08/EF bør ophæves og afløses af nærværende beslutning —

VEDTAGET DENNE BESLUTNING:

Artikel 1

Norge med undtagelse af den norske del af afvandingsområderne for Grense Jakobslev og Pasvikelv og elvene mellem disse og det tilliggende kystområde erklæres fri for IHN.

Artikel 2

Norge med undtagelse af den norske del af afvandingsområderne for Grense Jakobslev og Pasvikelv og elvene mellem disse og det tilliggende kystområde erklæres fri for VHS.

Artikel 3

EFTA-tilsynsmyndighedens beslutning nr. 302/08/KOL af 21. maj 2008 ophæves.

Artikel 4

Denne beslutning træder i kraft den 5. juli 2012.

Artikel 5

Denne beslutning er rettet til Kongeriget Norge.

Artikel 6

Kun den engelske udgave er autentisk.

Udfærdiget i Bruxelles, den 5. juli 2012. På EFTA-Tilsynsmyndighedens vegne Sverrir Haukur GUNNLAUGSSON Medlem af Kollegiet Florence SIMONETTI Direktør (fung.)

(1) EUT L 41 af 12.2.2009, s. 32 og EØS-tillæg nr. 7 af 12.2.2009, s. 10.

(2) EUT L 328 af 24.11.2006, s. 14 og EØS-tillæg nr. 32 af 17.6.2010, s. 1 på islandsk og nr. 35 af 23.6.2011, s. 44 på norsk.

(3) EUT L 63 af 7.3.2009, s. 15.